VENDIM
Nr. 126/2023
PËR DISA SHTESA DHE NDRYSHIME NË VENDIMIN E KUVENDIT NR. 166, DATË 16.12.2004, “PËR MIRATIMIN E RREGULLORES SË KUVENDIT 

TË REPUBLIKËS SË SHQIPËRISË”, TË NDRYSHUAR

(ndryshuar me Vendimin e Gjykatës Kushtetuese nr. 48, datë 19.6.2024)
( i përditësuar)
Në mbështetje të nenit 75, pika 2, të Kushtetutës dhe neneve 55 dhe 117 të Rregullores së Kuvendit, me propozim të një grupi deputetësh, 

KUVENDI
I REPUBLIKËS SË SHQIPËRISË

VENDOSI:
Në vendimin e Kuvendit nr. 166, datë 16.12.2004, “Për miratimin e Rregullores së Kuvendit të Republikës së Shqipërisë”, të ndryshuar, bëhen këto shtesa dhe ndryshime:

Neni 1

Në nenin a/5, “Mbledhjet në rastet e masave të jashtëzakonshme”, bëhen këto ndryshime:

1. Titulli i nenit bëhet “Mbledhjet në distancë nëpërmjet mjeteve të komunikimit elektronik”.

2. Në paragrafin e parë pas fjalëve “fatkeqësive natyrore” shtohen fjalët “si dhe në çdo rast tjetër të pamundësisë së zhvillimit fizik të mbledhjeve”, si dhe në fund të fjalisë shtohen fjalët “dhe/ose në mënyrë të kombinuar të prezencës fizike dhe mjeteve të komunikimit elektronik”.

3. Në fund të paragrafit të katërt shtohet fjalia me këtë përmbajtje:

“Gjithashtu, zhvillimi i mbledhjes së komisioneve parlamentare në distancë nëpërmjet mjeteve të komunikimit elektronik ose në mënyrë të kombinuar mund të vendoset edhe nga kryesia e komisionit.”.
Neni 2

Në nenin 63 në pikën 1 shkronja “d”  riformulohet si më poshtë:

“d) përjashtim nga pjesëmarrja në komisione dhe/ose në seancë plenare deri në 10 ditë, 30 ditë ose 60 ditë.”.
Neni 3

 Në nenin 65 pika 2 riformulohet si më poshtë: 

“2. Në rast se deputeti nuk pranon të dalë nga salla ose përpiqet të hyjë në sallën e seancës plenare/mbledhjes së komisionit, drejtuesi i seancës plenare/komisionit i kërkon Sekretariatit për Procedurat, Votimet dhe Etikën marrjen e masës disiplinore “përjashtim nga pjesëmarrja në komisione dhe/ose në seancë plenare deri në 10 ditë, 30 ditë ose 60 ditë.”.
Neni 4

(shfuqizuar  pika 6, shkronja ‘’a’’, pika 7, shkronjat ‘’b’’ dhe ‘’c’’ dhe pika 9 me Vendimin e Gjykatës Kushtetuese nr. 48, datë 19.6.2024)

Në nenin 65/1 bëhen ndryshimet e mëposhtme:

1. Titulli i nenit riformulohet “Masa disiplinore “përjashtim nga pjesëmarrja në komisione dhe/ose në seancë plenare deri në 10 ditë, 30 ditë ose 60 ditë””. 

2. Pas pikës 5 shtohen pikat 6, 7, 8 dhe 9 me këtë përmbajtje:

“6. Masa disiplinore “përjashtim nga pjesëmarrja në komisione dhe/ose në seancë plenare deri në 30 ditë” jepet në rastet:

a) Shfuqizuar.
b) kur deputeti përmes veprimeve të qëllimshme dëmton pajisjet dhe orenditë ose heq funksionalitetin e tyre logjistik në sallën e seancave/mbledhjes.

c)  kur deputeti kryen në mënyrë të përsëritur brenda një sesioni parlamentar shkeljet e parashikuara në pikën 1 të këtij neni.
7. Masa  disiplinore “përjashtim nga pjesëmarrja në komisione dhe/ose në seancë plenare  deri në 60 ditë” jepet në rastet: 

a)
kur deputeti përdor lëndë apo mjete piroteknike, tymuese, bojëra dhe materiale apo mjete të tjera të ngjashme brenda sallës së zhvillimit të punimeve të Kuvendit/mbledhjes së komisionit /brenda mjediseve të Kuvendit; 

b) Shfuqizuar.

c) Shfuqizuar.
8. Kërkesa për marrjen e masës disiplinore, sipas pikave 6 dhe 7 të këtij neni, paraqitet me shkrim nga jo më pak se 7 deputetë dhe jo më vonë se 48 orë nga dita e konstatimit të ngjarjeve/rasteve.

 9. Shfuqizuar.
Neni 5

Në nenin 65/2  pikat 1 dhe 5 riformulohen si më poshtë:

1. Masa disiplinore “përjashtim nga pjesëmarrja në komisione dhe/ose në seancë plenare deri në 10 ditë, 30 ditë ose 60 ditë” jepet nga Sekretariati për Procedurat, Votimet dhe Etikën. Mbledhja e Sekretariatit zhvillohet brenda 48 orëve nga depozitimi i kërkesës.
5. Vendimi i dhënë për rastet e parashikuara në pikën 1, shkronjat “a” dhe b”, pikat 6 dhe 7 të nenit 65/1 publikohet në faqen zyrtare të Kuvendit. Për rastet e parashikuara në pikën 1, shkronja “c”, të nenit 65/1 publikimi bëhet vetëm me pëlqimin e personit/viktimë e ngacmimit seksual.” 

Neni 6

Në nenin 65/3 bëhen ndryshimet e mëposhtme: 

1. Në pikën 4 pas fjalës “pezullohet” shtohen fjalët “me vendim të ndërmjetëm të Byrosë së Kuvendit deri në dhënien e vendimit përfundimtar”. 

2. Pika 5 shfuqizohet. 

Neni 7

Ky vendim hyn në fuqi menjëherë.
KRYETARE
 Lindita Nikolla 
Miratuar, më datë 14.12.2023.

